《中原民谣 金台砚》
宋代·周麟之

金台砚，旧日老张闻㝢县。金华仙伯一品题，名高万石罗文传。

南辕回次白沟河，搴裳欲渡尘没靴。向此画见限华裔，今乃接畛皆夷歌。

忽见御庄云蓊郁，千章乔木参天碧。始知佳气似舂陵，更喜眼前多旧物。

伴行蕃使言侏离，髯奴鐻耳乃有知。叩辕敛袂出双璧，不待驲人来致辞。

自言所献非荆璞，仅比澄泥与铜雀。雅称挥毫白玉堂，夜扫黄麻追灏噩。

人皆谓彼勤且诚，盍探露团分宝馨。归家请办千斛墨，异时拟勒燕山铭。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。